Нэхъри зиужьын папщIэ
КIуэкIуэ Казбек иджыблагъэ IущIащ ХьэрычэтыщIэхэм я хуитыныгъэхэр хъумэнымкIэ уполномоченнэу КъБР-м щыIэ АфэщIыж Юрий.
Ахэр тепсэлъыхьащ хьэрычэт IэнатIэм Къэбэрдей-Балъкъэрым адэкIи зыщегъэужьыным, бизнесым зыщIэгъэкъуэнымкIэ хэкIыпIэхэм, щIыналъэм къыщрахьэжьэ Iуэхухэм инвестицэхэр къыхегъэлъхьэным хуэгъэзауэ лъэныкъуэхэр зэрызэдэлэжьэну щIыкIэм, КъБР-м хьэрычэт щыщIэным ехьэлIауэ щыIэ щытыкIэм.
ЩIыналъэ омбудсменым къыхигъэщащ экономикэм зегъэужьынымкIэ ехъулIэныгъэ нэрылъагъухэр зэрыщыIэр икIи КIуэкIуэ Казбек фIыщIэ хуищIащ коронавирус узыфэм ебэнынымкIэ пандемием и лъэхъэнэм хьэрычэт IэнатIэ мыиным, курытым защIэгъэкъуэным хуэгъэзауэ ищIа унафэхэм папщIэ.
КъБР-м и Iэтащхьэмрэ
Правительствэмрэ я пресс-
IуэхущIапIэ.
